Deficitul comercial a scăzut cu 1,5% în primul trimestru al acestui an. Deficitul balanţei comerciale (FOB/CIF) în primele trei luni din acest an a fost de 6,699 miliarde de euro, față de cele 103,3 milioane euro, înregistrate în perioada similară din 2023.
În luna martie 2024 a fost înregistrat un deficit comercial de 2,548 miliarde de euro.
Datele statistice arată că, în perioada 1 ianuarie – 31 martie 2024, exporturile FOB au însumat 22,946 miliarde euro, iar importurile CIF au fost de 29,645 miliarde euro. Faţă de perioada similară a anului trecut, exporturile au scăzut cu 3,7%, iar importurile cu 3,2%.
În primele trei luni din 2024, ponderi importante în structura exporturilor şi importurilor sunt deţinute de grupele de produse: maşini şi echipamente de transport (47,7% la export şi 36,2% la import) şi alte produse manufacturate (29,1% la export şi 27,9% la import).
Valoarea schimburilor intra-UE27 de bunuri în perioada menţionată a fost de 16,840 miliarde euro la expedieri şi de 21,937 miliarde euro la introduceri, reprezentând 73,4% din total exporturi şi 74% din total importuri.
Valoarea schimburilor extra-UE27 de bunuri în perioada 1 ianuarie – 31 martie 2024 a fost de 6,105 miliarde euro la exporturi şi de 7,707 miliarde euro la importuri, reprezentând 26,6% din total exporturi şi 26% din total importuri.
În luna martie 2024, exporturile FOB au însumat 7,904 miliarde euro, iar importurile CIF s-au ridicat la 10,452 miliarde euro, rezultând un deficit de 2,548 miliarde euro. Faţă de luna martie 2023, exporturile din luna martie 2024 au scăzut cu 9,8%, iar importurile au scăzut cu 6,7%.
Conform INS, soldul balanţei comerciale FOB/CIF se calculează pe baza valorii exportului FOB şi a importului CIF, ca diferenţă între acestea. Soldul negativ al balanţei comerciale se numeşte deficit, iar cel pozitiv se numeşte excedent.
Preţul FOB (Free on Board/Liber la bord) reprezintă preţul la frontiera ţării exportatoare, care include valoarea bunului, toate cheltuielile de transport până la punctul de îmbarcare, precum şi toate taxele pe care bunul trebuie să le suporte pentru a fi încărcat la bord.
Preţul CIF (Cost, Insurance, Freight/Cost, Asigurare, Navlu) reprezintă preţul la frontiera ţării importatoare, care cuprinde atât elementele componente ale preţului FOB, cât şi costul asigurării şi transportului internaţional.